text: РЕГЛАМЕНТ (ЕС) № 913/2013 НА КОМИСИЯТА
  от 23 септември 2013 година
  за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на подсладители в някои плодови или зеленчукови пасти за мазане
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  Списъкът може да бъде изменян в съответствие с процедурата по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
  (3)
  Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
  (4)
  На 9 май 2012 г. бе подадено заявление за разрешаване на употребата на подсладители във всички продукти, спадащи към подкатегорията храни 04.2.5.3 „Други сходни плодови или зеленчукови пасти за мазане“ от приложение II към Регламент (ЕО) № 1333/2008. Тази подкатегория включва плодови или зеленчукови пасти за мазане, подобни на конфитюри, желета и мармалади, както са установени в Директива 2001/113/ЕО на Съвета от 20 декември 2001 г. относно плодови конфитюри, желета и мармалади и подсладено пюре от кестени, предназначени за консумация от човека (3). Заявлението бе предоставено впоследствие на държавите членки съгласно член 4 от Регламент (ЕО) № 1331/2008.
  (5)
  Директива 2001/113/ЕО описва и установява продуктите, които са конфитюри, желета и мармалади. Плодовите или зеленчуковите пасти за мазане, подобни на конфитюри, желета и мармалади, които попадат в подкатегорията храни 04.2.5.3, могат да съдържат съставки, различни от изброените в приложение II към Директива 2001/113/ЕО (напр. витамини, минерали и овкусители).
  (6)
  С приложение II към Регламент (ЕО) № 1333/2008 се разрешава употребата на подсладителите ацесулфам К (E 950), цикламова киселина и нейните Na и Ca соли (E 952), захарин и неговите Na, K и Ca соли (E 954), сукралоза (Е 955), неохесперидин DС (E 959) и стевиол гликозиди (Е 960) в нискоенергийни конфитюри, желета и мармалади, както и в други сходни плодови пасти за мазане, като пасти за мазане на сандвичи на основата на сушени плодове, нискоенергийни или без добавена захар.
  (7)
  Разширяването на употребата на тези подсладители за всички сходни нискоенергийни плодови или зеленчукови пасти за мазане ще даде възможност да се използват както при нискоенергийните конфитюри, желета и мармалади.
  (8)
  Тъй като плодовите или зеленчуковите пасти за мазане се използват като алтернатива на конфитюри, желета и мармалади, употребата на подсладители в тези пасти няма да доведе до допълнително излагане на потребителя и следователно не поражда опасения във връзка с безопасността.
  (9)
  Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно тази актуализация да въздейства върху човешкото здраве. Тъй като разширяването на употребата на ацесулфам К (E 950), цикламова киселина и нейните Na и Ca соли (E 952), захарин и неговите Na, K и Ca соли (E 954), сукралоза (Е 955), неохесперидин DС (E 959) и стевиол гликозиди (Е 960) за всички други сходни нискоенергийни плодови или зеленчукови пасти за мазане представлява актуализация на списъка, която не е възможно да въздейства върху човешкото здраве, то не е необходимо да се изисква становището на Европейския орган за безопасност на храните.
  (10)
  Поради това приложение II към Регламент (ЕО) № 1333/2008 следва да бъде съответно изменено.
  (11)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 23 септември 2013 година.